జల్ (బ్యాండ్)
జల్ (, తెలుగు అనువాదం: "నీరు" ) అనేది ఒక పాకిస్థానీ పాప్/రాక్ బ్యాండ్. 2002లో ఇది లాహోర్‌లో ప్రారంభమైంది. గోహెర్ ముంతాజ్ (వోకల్స్, గిటార్), అతీఫ్ అస్లాం (వోకల్స్)ల ద్వారా ఈ బృందం ఏర్పాటైంది.
మొట్టమొదటగా విడుదల చేసిన "ఆదత్" సింగిల్‌తో వారు చక్కని గుర్తింపు సాధించారు.అయితే అదేసమయంలో, జల్ బృందంలో ప్రధాన గాయకుడు అయిన అతీఫ్ అస్లాం బ్యాండ్ నుంచి వైదొలిగాడు. దీంతో అతీఫ్ అస్లాం స్థానాన్ని కొత్త వోకలిస్ట్ ఫర్హాన్ సాయిద్,బేసిస్ట్ ఆమిర్ షెరాజ్‌లతో భర్తీ చేశారు. మొదటి ఆల్బం "ఆదత్" (2004)తో జల్ విషయంలో సరికొత్త జోరు ప్రారంభమైంది. మరోవైపు 2004లో అత్యుత్తమంగా అమ్ముడైన ఆల్బంగా ఆదత్‌ను గురించి జియో టీవీలో సదాఫ్ స్టీరియో యజమాని ప్రకటించారు. దీని తర్వాత, జల్ బ్యాండ్ విడుదల చేసిన రెండవ ఆల్బం "బూంధ్" (2007), "లక్స్ స్టైల్ అవార్డ్స్" -2008 నుంచి బెస్ట్ ఆల్బం ఆఫ్ ది ఇయర్ అవార్డును అందుకోవడంతో పాటు, వివిధ రకాల అవార్డులను కూడా గెల్చుకుంది.
ఆధునిక పాప్ శైలితో ఉర్థూ గీతాలను ఆలపించే సమకాలీన పాకిస్థానీ బ్యాండ్‌లలో మొట్టమొదటి బ్యాండ్‌గా జల్ కీర్తిని దక్కించుకుంది.
అతీఫ్, గోహెర్ ముంతాజ్‌లు “ఆదత్” పేరుతో తమ మొదటి పాటకి స్వరాలు కూర్చిన సమయంలో అంటే, 2002లో లాహోర్‌లో జల్ బ్యాండ్ ఏర్పాటైంది. అటుపై, వారు తమ బ్యాండ్‌కు పూర్తి రూపం కల్పించే దిశగా తమలాంటి ఔత్సాహిక కళాకారుల కోసం అన్వేషణ ప్రారంభించారు. ఈ సమయంలో బాస్ గిటారిస్ట్ అయిన షాజీ (ఆమిర్) వారికి జత కలిశాడు. షాజీతో కలిసి కొన్ని ప్రదర్శనలు ఇచ్చిన తర్వాత, జల్ బ్యాండ్‌లో చేరాల్సిందిగా అతనికి ఆహ్వానం అందింది. జల్ బ్యాండ్ మొట్టమొదటి సింగిల్ అయిన "“ఆదత్”" 2003 డిసెంబర్‌లో విడుదలైంది. వీడియో రూపంలో విడుదల కావడానికి ముందుగానే స్థానిక పాకిస్థానీ వెబ్ పోర్టల్ ద్వారా, “ఆదత్” ఇంటర్నెట్‌లో విడుదలైంది. అంతేకాకుండా, తక్కువ సమయంలో ఇంటర్నెట్‌ నుంచి అత్యధికంగా డౌన్‌లోడ్ అయిన పాకిస్థానీ పాటగా అది హోదా దక్కించుకుంది. దీంతో, ఆడియో రూపంలో విడుదలయ్యే నాటికే ఈ పాట కనీవినీ ఎరుగని రీతిలో ఆదరణ సాధించింది.
ఉమర్ అన్వర్ దర్శకత్వంలో రూపొందిన ఈ సింగిల్ పాకిస్థానీ సంగీత ప్రపంచంలోకి అడుగుపెట్టడంతోటే, పెను సంచలనాన్ని సృష్టించింది. అన్ని మ్యూజిక్ ఛానెళ్లతో పాటు, అన్ని మ్యూజిక్ చార్టుల్లోను అడుగుపెట్టడం ద్వారా, అది నమ్మశక్యం కాని స్థాయిలో ఎయిర్ టైమ్‌ను సాధించింది. అలాగే, విడుదలైన కొద్దిరోజుల్లోనే ఏఆర్‌వై ది ముజిక్ ద్వారా, 2003వ సంవత్సరంలో 4వ ఉత్తమ వీడియోగా రేటింగ్ సాధించింది. "ఆదత్" విడుదలైన మరుక్షణం నుంచి సంగీత ప్రదర్శనలకు సంబంధించిన లెక్కలేనన్ని అవకాశాలు జల్ బ్యాండ్‌ను వరించాయి. ఆదత్ వీడియో సాధించిన విజయం, మ్యూజిక్ చానెళ్లలో దానికి లభించిన ఆదరణ లాంటివి కొంతవరకు ఇందుకు కారణమయ్యాయి.
అయితే,2003 డిసెంబర్ ముగింపు నాటికి సంగీతపరమైన విభేదాల కారణంగా, అతీఫ్ అస్లాం జల్ బ్యాండ్ నుంచి వైదొలిగాడు. దీంతో మరో గాయకుడి కోసం గోహెర్ ముంతాజ్ మళ్లీ అన్వేషణ ప్రారంభించాల్సిన పరిస్థితి ఏర్పడింది. సరిగ్గా ఈ సమయంలో కాల్‌కు బేసిస్ట్ అయిన సుల్తాన్ రాజా, గోహెర్‌కు ఫర్హాన్ సాయిద్ భట్‌ను పరిచయం చేశాడు. ఆ విధంగా జల్‌కు మరో కొత్త స్వరం లభించినట్టైంది. దీని తర్వాత, జల్ బృందం మరో కొత్త ఆల్బంతో ముందుకొచ్చే సమయానికి, వారి మాజీ గాయకుడు అతీఫ్ అస్లాం వోకల్స్ తోటి "ఆదత్" వీడియో స్థానిక మ్యూజిక్ చానెళ్లలో చక్కర్లు కొడుతోంది. దీంతో తమ మొదటి ఆల్బం ఆదత్‌లో అతీఫ్ అస్లాం వోకల్స్ తో ఉన్న సదరు పాటని మరోసారి అధికారికంగా విడుదల చేయడం కోసం జల్ బృందం దాన్ని పునఃనిర్మించింది.
జల్ విడుదల చేసిన వారి మొదటి ఆల్బం "ఆదత్", మ్యూజిక్ చార్టుల్లో మంచి గుర్తింపు సాధించింది. మరోవైపు వారి మొదటి సింగిల్ "ఆదత్" మ్యూజిక్ చార్టుల్లో అగ్రస్థానం సాధించడమే కాకుండా, రెండు వారాల పాటు అదే స్థానంలో కొనసాగింది. "పాంచి", "బిఖ్రా హూన్ మేన్", "ఆదత్", "ల్యామ్‌హే", "ఇక్ దిన్ ఆయేగా", "దిల్ హారే", "తేరీ యాద్" లాంటి సింగిల్స్ ఈ ఆల్బంలో చోటు చేసుకున్నాయి. ఈ అల్బంలోని ఐదు పాటలు, పాకిస్థాన్‌లో టాప్ 40 ఎయిర్‌ప్లేను సాధించాయి. ఆల్బంలోని టైటిల్ ట్రాక్ అయిన "ఆదత్", బాలీవుడ్ సినిమా "కలియుగ్" కోసం కొత్తగా రూపు మార్చుకుంది. మరోవైపు జల్ బ్యాండ్‌ను విడిచివెళ్లిన అతీఫ్ అస్లాం స్వయంగా నిర్మించిన అతని మొదటి ఆల్బం "జల్ పారీ"లోనూ ఆదత్ ఆల్బంలోని కొన్ని పాటలు దర్శనమిచ్చాయి. దీంతో ఈ పాటలపై హక్కులు ఎవరివనే విషయమై అతీఫ్ అస్లాం, జల్ బ్యాండ్‌ల మధ్య వివాదానికి దారితీసింది.
మరోవైపు అమ్మకాల విషయంలోనూ ఈ ఆల్బం సత్తా చాటింది. విడుదలైన తర్వాత పాకిస్థానీ మ్యూజిక్ చార్టుల్లో అగ్రస్థానాన్ని అక్రమించిన ఈ ఆల్బం అనేక వారాలపాటు అదే స్థానంలో కొనసాగగలిగింది. పాకిస్థాన్‌లో ఆదత్ ఆల్బంను విడుదల చేసిన సదాఫ్ స్టీరియో రికార్డ్స్ కంపెనీ, 2004లో అత్యుత్తమ అమ్మకాలు జరిపిన ఆల్బంగా "ఆదత్‌" ను ప్రకటించింది. హెచ్ఓఎం రికార్డ్స్ ద్వారా, భారతదేశంలోనూ విడుదలైన ఆదత్ ఆల్బం అక్కడ కూడా భారీ విజయాన్ని దక్కించుకుంది.
స్థానికంగా ఆదత్ ఆల్బం హవా అలాగే కొనసాగుతుండడం, 2005లో రూపొందించిన "వాహ్ లమ్‌హే" ట్రాక్, విడుదలైన సంవత్సరం తర్వాత కూడా విజయవంతమైన ట్రాక్‌గా నిలవడం లాంటి కారణాలతో, సంగీత ప్రపంచంలో తాజా పాకిస్థానీ బ్యాండ్‌గా 2006లో జల్ సరికొత్త తరంగాలను సృష్టించింది. మరోవైపు జల్ రూపొందించిన వాహ్ లామ్‌హే ట్రాక్ బాలీవుడ్ చిత్రం "జెహెర్" ‌లో రీమిక్స్ రూపంలో దర్శనమిచ్చింది.
2007లో ""బూంధ్"" పేరుతో జల్ తన రెండవ మ్యూజిక్ ఆల్బంను విడుదల చేసింది. 2008లో ముంబయ్ వేదికగా భారతదేశంలోనూ ఈ ఆల్బంను విడుదల చేసింది. కొత్త ఆల్బం పేరైన "బూంధ్" గురించి బ్యాండ్‌లో ముఖ్య గాయకుడు అయిన ఫర్హాన్ సాయిద్ వివరిస్తూ, "బూంధ్ అనేది ఆల్బంలోని ఏ పాట పేరూ కాదు. అయితే ప్రాథమికంగా ఇది ఆల్బంకు సంబంధించిన థీమ్, కాబట్టి ఈ థీమ్ ఆల్బంలోని అన్ని పాటలను సృశిస్తుంది. అలాగే బూంధ్ అనే పేరు ఏం సూచిస్తుందంటే, సంగీతమనే సముద్రంలో మా బ్యాండ్ ఒక నీటి బొట్టు లాంటిది, ఆది పాకిస్థాన్, ఆసియాలతో పాటు ఎక్కడెక్కడైతే మా సంగీతం వినిపిస్తుందో అక్కడి ప్రపంచం మొత్తాన్ని ఆక్రమిస్తుంది. సంగీతమనే సముద్రానికి ఇది మా చిన్న సహకారం" అని అన్నారు.
ఈ ఆల్బం విడుదలైన తర్వాత, ఇందులోని పాటలతో జల్ బృందం ప్రత్యక్ష సంగీత ప్రదర్శనలు నిర్వహించింది. పాకిస్థాన్ వ్యాప్తంగా, భారతదేశంలోని కొన్ని ప్రదేశాలతో సహా ప్రధానంగా దక్షిణాసియాలో ఈ ప్రదర్శనలు ఇవ్వడం జరిగింది.
జల్ బృందంలో ముఖ్యుడైన గోహెర్ ముంతాజ్, స్థిరమైన అభిప్రాయాలను కలిగి ఉండేందుకు ఇష్టపడుతాడు. మరోవైపు పాప్/రాక్ శైలిపై ఆధారపడి ఉన్నప్పటికీ, హమీద్ అలీ ఖాన్, మెహ్దీ హస్సన్ లాంటి గాయకుల నుంచి అతను ప్రేరణ పొందాడు.